‘નવનીત’ એ ભારતીય વિદ્યા ભવનન ઉપક્રમે પ્રગટ થાય છે પણ તે માત્ર તે સંસ્થાના જ સમાચારનું મુખપત્ર નથી રહેતું, મુંબઈથી પ્રગટ થાય છે. પણ તે માત્ર મુંબઈગરા લેખકોનું માસિક નથી રહેતું; તે આખા ગુજરાતના જીવન અને સાહિત્યનું માસિક બની રહે છે. તે કોઈ એક વાદને વરેલું નથી; પણ તે ખુલ્લા મનનું વાહક બની રહે છે; તે આખા કુટુંબમાં વંચાય છે. ભિન્ન ભિન્ન રુચિના ભાવકને તેમાંથી કંઈ ને કંઈ રસપ્રદ મળી રહે છે. આ અર્થમાં તે એક સંપૂર્ણ જીવનનું વાચક એવું પૂર્ણ માસિક બની રહે છે એટલું જ નહીં, આપણી ભારતીય સંસ્કૃતિનું જે સારવેલું-તારવેલું ‘નવનીત’ તત્ત્વ પણ છેવટે ભાવકમાં સંચિત થાય છે એથી એનું શીર્ષક પણ સાર્થક થતું જોવામાં આવે છે. હું ‘નવનીત’ને તેની સુવર્ણજયંતી નિમિત્તે હાર્દિક શુભેચ્છા પાઠવું છું ને એને ‘શતાબ્દી’ તરફ જવા શુભેચ્છા પાઠવું છું. સ્વીકારશો.